CELEX: 32021R2225
Language: mt
Date: 2021-09-21 00:00:00
Title: Regolament ta’ Implimentazzjoni tal-Kummissjoni (UE) 2021/2225 tal-16 ta’ Novembru 2021 li jistabbilixxi d-dettalji tal-mekkaniżmi u l-proċeduri awtomatizzati għall-kontroll tal-kwalità tad-data, l-indikaturi komuni tal-kwalità tad-data u l-istandards minimi tal-kwalità għall-ħżin tad-data, skont l-Artikolu 37(4) tar-Regolament (UE) 2019/817 tal-Parlament Ewropew u tal-Kunsill

15.12.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 448/23
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2021/2225
         tal-16 ta’ Novembru 2021
         li jistabbilixxi d-dettalji tal-mekkaniżmi u l-proċeduri awtomatizzati għall-kontroll tal-kwalità tad-data, l-indikaturi komuni tal-kwalità tad-data u l-istandards minimi tal-kwalità għall-ħżin tad-data, skont l-Artikolu 37(4) tar-Regolament (UE) 2019/817 tal-Parlament Ewropew u tal-Kunsill
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2019/817 tal-Parlament Ewropew u tal-Kunsill tal-20 ta’ Mejju 2019 dwar l-istabbiliment ta’ qafas għall-interoperabbiltà bejn sistemi ta’ informazzjoni tal-UE fil-qasam ta’ fruntieri u viża u li jemenda r-Regolamenti (KE) Nru 767/2008, (UE) 2016/399, (UE) 2017/2226, (UE) 2018/1240, (UE) 2018/1726 u (UE) 2018/1861 tal-Parlament Ewropew u tal-Kunsill u d-Deċiżjonijiet tal-Kunsill 2004/512/KE u 2008/633/ĠAI (1) u b’mod partikolari l-Artikolu 37(4) tiegħu,
         Billi:
         
                     (1)
                  
                  
                     Ir-Regolament (UE) 2019/817, flimkien mar-Regolament (UE) 2019/818 tal-Parlament Ewropew u tal-Kunsill (2) jistabbilixxi qafas li jiżgura l-interoperabbiltà bejn is-sistemi ta’ informazzjoni tal-UE fil-qasam tal-fruntieri, il-viża, il-kooperazzjoni tal-pulizija u ġudizzjarja, l-ażil u l-migrazzjoni.
                  
               
                     (2)
                  
                  
                     Sabiex tittejjeb il-kwalità tad-data u jiġu armonizzati r-rekwiżiti tal-kwalità, jeħtieġ li jiġu stabbiliti d-dettalji tal-mekkaniżmi u l-proċeduri awtomatizzati għall-kontroll tal-kwalità tad-data, l-indikaturi komuni tal-kwalità tad-data u l-istandards minimi tal-kwalità għad-data mdaħħla u maħżuna fis-sistemi ta’ informazzjoni sottostanti tal-UE, is-servizz kondiviż ta’ tqabbil bijometriku u r-repożitorju komuni ta’ informazzjoni dwar l-identità.
                  
               
                     (3)
                  
                  
                     Jenħtieġ li dawk il-miżuri jiġu implimentati u vvalutati mill-Aġenzija tal-Unjoni Ewropea għat-Tmexxija Operattiva ta’ Sistemi tal-IT Fuq Skala Kbira fl-Ispazju ta’ Libertà, Sigurtà u Ġustizzja (eu-LISA) filwaqt li jitqiesu d-dispożizzjonijiet speċifiċi stabbiliti għal kull sistema ta’ informazzjoni tal-UE u l-komponent tal-interoperabbiltà. Biex twettaq dawn il-kompiti, jenħtieġ li l-eu-LISA tingħata pariri minn esperti mill-Kummissjoni, mill-Istati Membri u mill-aġenziji tal-Unjoni li jużaw is-sistemi ta’ informazzjoni u l-komponenti tal-interoperabbiltà tal-UE.
                  
               
                     (4)
                  
                  
                     Jenħtieġ li l-mekkaniżmi u l-proċeduri għall-kontroll tal-kwalità tad-data jiddeterminaw il-konformità tad-data tal-input mar-regoli tal-imblukkar u dawk mhux vinkolanti applikabbli għas-sistemi ta’ informazzjoni sottostanti tal-UE, għas-servizz kondiviż ta’ tqabbil bijometriku u għar-repożitorju komuni ta’ informazzjoni dwar l-identità. L-eu-LISA jenħtieġ li tkun responsabbli biex tiżgura li r-regoli dwar il-kwalità tad-data jibqgħu xierqa biex jintlaħqu l-objettivi tas-sistemi ta’ informazzjoni tal-UE u tal-komponenti tal-interoperabbiltà.
                  
               
                     (5)
                  
                  
                     Għal kull indikatur tal-kontroll tal-kwalità, l-eu-LISA jenħtieġ li tiddetermina u tivvaluta l-adegwatezza tal-istandard minimu ta’ kwalità indispensabbli għall-ħżin tad-data fis-sistemi ta’ informazzjoni tal-UE u fil-komponenti tal-interoperabbiltà. Jenħtieġ li l-istandards tal-kwalità tad-data jippermettu l-identifikazzjoni awtomatika ta’ sottomissjonijiet ta’ data apparentement skorretta jew inkonsistenti, biex l-Istat Membru ta’ oriġini jkun jista’ jivverifika d-data u jieħu kull azzjoni rimedjali meħtieġa.
                  
               
                     (6)
                  
                  
                     Il-mekkaniżmi tat-tindif tad-data u tad-detezzjoni tal-problemi jenħtieġ li jiġu stabbiliti sabiex jivverifikaw b’mod regolari l-validità u l-konformità tad-data maħżuna fis-sistemi ta’ informazzjoni sottostanti tal-UE u l-komponenti tal-interoperabbiltà mal-istandards tal-kwalità tad-data.
                  
               
                     (7)
                  
                  
                     jenħtieġ li l-eu-LISA tiżgura kapaċità ta’ monitoraġġ ċentrali għall-kwalità tad-data u għall-produzzjoni ta’ rapporti dwar il-kwalità tad-data fuq bażi regolari lill-Istati Membri. Jenħtieġ li dawn ir-rapporti jiġu prodotti mir-repożitorju ċentrali għar-rapportar u għall-istatistika f’konformità mal-Artikolu 39(1) tar-Regolament (UE) 2019/817 u r-regoli stabbiliti fir-Regolament Delegat tal-Kummissjoni 2021/2223 (3)
                     
                  
               
                     (8)
                  
                  
                     Billi r-Regolament (UE) 2019/817 jibni fuq l-acquis ta’ Schengen, skont l-Artikolu 4 tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka nnotifikat l-implimentazzjoni tar-Regolament (UE) 2019/817 fid-dritt nazzjonali tagħha. Għalhekk hija marbuta b’din id-Deċiżjoni.
                  
               
                     (9)
                  
                  
                     Dan ir-Regolament jikkostitwixxi żvilupp tad-dispożizzjonijiet tal-acquis ta’ Schengen li l-Irlanda ma tiħux sehem fihom (4). Għalhekk l-Irlanda mhix qed tieħu sehem fl-adozzjoni ta’ dan ir-Regolament u mhix marbuta bih jew suġġetta għall-applikazzjoni tiegħu.
                  
               
                     (10)
                  
                  
                     Fir-rigward tal-Iżlanda u n-Norveġja, dan ir-Regolament jikkostitwixxi żvilupp tad-dispożizzjonijiet tal-acquis ta’ Schengen fis-sens tal-Ftehim konkluż bejn il-Kunsill tal-Unjoni Ewropea u r-Repubblika tal-Iżlanda u r-Renju tan-Norveġja dwar l-assoċjazzjoni ta’ dawn tal-aħħar mal-implimentazzjoni, l-applikazzjoni u l-iżvilupp tal-acquis (5) ta’ Schengen, li jaqgħu fil-qasam imsemmi fl-Artikolu 1, il-punt A, tad-Deċiżjoni tal-Kunsill 1999/437/KE (6).
                  
               
                     (11)
                  
                  
                     Fir-rigward tal-Iżvizzera, dan ir-Regolament jikkostitwixxi żvilupp tad-dispożizzjonijiet tal-acquis ta’ Schengen, fis-sens tal-Ftehim bejn l-Unjoni Ewropea, il-Komunità Ewropea u l-Konfederazzjoni Żvizzera dwar l-assoċjazzjoni tal-Konfederazzjoni Żvizzera mal-implimentazzjoni, l-applikazzjoni u l-iżvilupp tal-acquis ta’ Schengen (7), li jaqgħu fil-qasam imsemmi fl-Artikolu 1, il-punt A, tad-Deċiżjoni 1999/437/KE, moqri flimkien mal-Artikolu 3 tad-Deċiżjoni tal-Kunsill 2008/146/KE (8).
                  
               
                     (12)
                  
                  
                     Fir-rigward tal-Liechtenstein, dan ir-Regolament jikkostitwixxi żvilupp tad-dispożizzjonijiet tal-acquis ta’ Schengen fis-sens tal-Protokoll bejn l-Unjoni Ewropea, il-Komunità Ewropea, il-Konfederazzjoni Żvizzera u l-Prinċipalità tal-Liechtenstein dwar l-adeżjoni tal-Prinċipalità tal-Liechtenstein mal-Ftehim bejn l-Unjoni Ewropea, il-Komunità Ewropea u l-Konfederazzjoni Żvizzera dwar l-assoċjazzjoni tal-Konfederazzjoni Żvizzera mal-implimentazzjoni, l-applikazzjoni u l-iżvilupp tal-acquis (9) ta’ Schengen, li jaqgħu fil-qasam imsemmi fl-Artikolu 1, il-punt A, tad-Deċiżjoni 1999/437/KE, moqri flimkien mal-Artikolu 3 tad-Deċiżjoni tal-Kunsill 2011/350/UE (10).
                  
               
                     (13)
                  
                  
                     Fir-rigward ta’ Ċipru, il-Bulgarija, ir-Rumanija u l-Kroazja, dan ir-Regolament jikkostitwixxi att li jibni fuq l-acquis ta’ Schengen, jew li huwa marbut mod ieħor miegħu, fit-tifsira, rispettivament, tal-Artikolu 3(1) tal-Att ta’ Adeżjoni tal-2003, l-Artikolu 4(1) tal-Att ta’ Adeżjoni tal-2005 u l-Artikolu 4(1) tal-Att ta’ Adeżjoni tal-2011.
                  
               
                     (14)
                  
                  
                     Il-Kontrollur Ewropew għall-Protezzjoni tad-Data ġie kkonsultat f’konformità mal-Artikolu 42(1) tar-Regolament (UE) 2018/1725 tal-Parlament Ewropew u tal-Kunsill (11) u ta l-opinjoni tiegħu fit-30 ta’ April 2021.
                  
               
                     (15)
                  
                  
                     Il-miżuri previsti f’dan ir-Regolament huma skont l-opinjoni tal-Kumitat dwar l-Interoperabbiltà,
                  
               ADOTTAT DAN IR-REGOLAMENT:
         
            Artikolu 1
            Kamp ta’ applikazzjoni u suġġett
            
               1.   Dan ir-Regolament jistabbilixxi d-dettalji tal-mekkaniżmi u l-proċeduri awtomatizzati għall-kontroll tal-kwalità tad-data dwar id-data maħżuna fis-sistemi ta’ informazzjoni tal-UE u l-komponenti tal-interoperabbiltà msemmija fl-Artikolu 37(1) tar-Regolament (UE) 2019/817.
            
            
               2.   Dan ir-Regolament jistabbilixxi wkoll dettalji dwar l-indikaturi komuni tal-kwalità tad-data u l-istandards minimi tal-kwalità għall-ħżin tad-data, b’mod partikolari fir-rigward tad-data bijometrika, fis-sistemi ta’ informazzjoni u l-komponenti tal-interoperabbiltà tal-UE msemmija fl-Artikolu 37(1) tar-Regolament (UE) 2019/817.
            
            
               3.   Il-miżuri msemmija fil-paragrafi 2 u 3 huma mingħajr preġudizzju għal kwalunkwe dispożizzjoni speċifika dwar il-kwalità tad-data relatata mas-sistemi ta’ informazzjoni tal-UE stabbiliti fid-dritt tal-Unjoni.
            
            
               4.   Dan ir-Regolament japplika għas-sistemi ta’ informazzjoni u l-komponenti tal-interoperabbiltà tal-UE msemmija fl-Artikolu 37(1) tar-Regolament (UE) 2019/817.
            
         
         
            Artikolu 2
            Definizzjonijiet
            Għall-iskopijiet ta’ dan ir-Regolament, japplikaw id-definizzjonijiet li ġejjin:
            
                        (a)
                     
                     
                        “data tal-input” tfisser data, soġġetta għal verifiki tal-kwalità tad-data għall-fini li tinħażen f’sistema ta’ informazzjoni jew komponent tal-interoperabbiltà tal-UE msemmija fl-Artikolu 37(1) tar-Regolament (UE) 2019/817;
                     
                  
                        (b)
                     
                     
                        “mekkaniżmu tat-tindif tad-data” tfisser mekkaniżmu li jwettaq kontrolli sabiex jiżgura t-tħassir skedat tad-data maħżuna f’sistema ta’ informazzjoni tal-UE jew komponent tal-interoperabbiltà f’konformità mad-dritt tal-Unjoni;
                     
                  
                        (c)
                     
                     
                        “mekkaniżmu ta’ detezzjoni tal-problemi” tfisser mekkaniżmu li jwettaq kontrolli sabiex jidentifika data li ma tissodisfax ir-regoli jew l-istandards tal-kwalità tad-data;
                     
                  
                        (d)
                     
                     
                        “regoli tal-imblukkar” tfisser regoli jew sett ta’ regoli li jkejlu l-grad sa fejn id-data tal-input tkun konformi ma’ rekwiżiti tad-data definiti li jikkundizzjonaw il-ħżin jew l-użu tagħha jew it-tnejn li huma. Dawn jinkludu wkoll regoli dwar il-kwalità tad-data li jirregolaw kull sistema ta’ informazzjoni tal-UE li trid tiġi osservata qabel ma d-data tkun tista’ tiddaħħal fis-sistema. Id-data tal-input li ma tikkonformax ma’ regola tal-imblukkar tiġi rrifjutata milli tiddaħħal u tinħażen fis-sistema ta’ informazzjoni tal-UE u fil-komponent tal-interoperabbiltà;
                     
                  
                        (e)
                     
                     
                        “regoli mhux vinkolanti” tfisser regoli jew sett ta’ regoli li jkejlu l-grad sa fejn id-data tal-input tkun konformi mar-rekwiżiti tad-data definiti li jikkundizzjonaw ir-rilevanza tagħha jew l-aħjar użu tagħha jew it-tnejn li huma. Regoli mhux vinkolanti ma għandhomx jipprevjenu d-dħul u l-ħżin ta’ data tal-input mhux konformi. Dawn jinkludu wkoll regoli dwar il-kwalità tad-data li jirregolaw kull sistema ta’ informazzjoni tal-UE li għandu jkun hemm konformità magħha qabel ma d-data tkun tista’ tiddaħħal fis-sistema. Id-data tal-input li ma tikkonformax ma’ regola mhux vinkolanti għandha tiddaħħal fis-sistema ta’ informazzjoni tal-UE jew fil-komponent tal-interoperabbiltà b’indikatur, notifika jew messaġġ ta’ twissija fil-kwalità tad-data.
                     
                  
         
            Artikolu 3
            Mekkaniżmi u proċeduri awtomatizzati għall-kontroll tal-kwalità tad-data
            
               1.   Għandhom jitwettqu kontrolli awtomatizzati tal-kwalità fuq id-data mdaħħla u maħżuna fis-servizz kondiviż ta’ tqabbil bijometriku u fir-repożitorju komuni ta’ informazzjoni dwar l-identità f’konformità mar-regoli stabbiliti fl-Artikolu 4.
            
            
               2.   Għandhom jitwettqu kontrolli awtomatizzati tal-kwalità fuq id-data mdaħħla u maħżuna fis-sistemi ta’ informazzjoni tal-UE msemmija fl-Artikolu 37(1) tar-Regolament (UE) 2019/817 f’konformità mar-regoli li jirregolaw il-mekkaniżmi ta’ kontroll tal-kwalità tad-data f’dawk is-sistemi.
            
            
               3.   Il-mekkaniżmi ta’ kontroll tal-kwalità tad-data għandhom jiġu skattati f’konformità mar-regoli li jirregolaw il-kwalità tad-data f’dawk is-sistemi ta’ informazzjoni u l-komponenti tal-interoperabbiltà tal-UE.
            
            
               4.   Sabiex tiġi ddeterminata l-konformità tad-data tal-input mar-regoli tal-imblukkar jew tar-regoli mhux vinkolanti li japplikaw għalihom, il-mekkaniżmi għall-kontroll tal-kwalità tad-data msemmija fil-paragrafu 3 għandhom jikkonformaw mat-Taqsima 1 tal-Anness ta’ dan ir-Regolament.
            
            
               5.   Jekk id-data tal-input trid tiddaħħal fis-sistema ta’ informazzjoni tal-UE jew fil-komponenti tal-interoperabbiltà msemmija fl-Artikolu 37(1) tar-Regolament (UE) 2019/817, il-mekkaniżmi għall-kontroll tal-kwalità tad-data għandhom jivvalutaw il-punt sa fejn id-data tikkonforma ma’ kull indikatur tal-kwalità tad-data billi japplikaw l-istandard tal-kwalità tad-data ta’ kull indikatur. Bħala riżultat ta’ dik il-valutazzjoni, il-mekkaniżmi għall-kontroll tal-kwalità tad-data għandhom jassenjaw klassifikazzjoni tal-kwalità tad-data għad-data tal-input skont il-proċess stabbilit fit-Taqsimiet 2 u 3 tal-Anness ta’ dan ir-Regolament.
            
            
               6.   L-indikaturi komuni tal-kwalità tad-data għandhom ikunu dawn li ġejjin: il-kompletezza, il-preċiżjoni, il-puntwalità, l-uniċità u l-konsistenza.
            
            
               7.   l-eu-LISA għandha timplimenta l-istandards tal-kwalità tad-data għal kull indikatur skont il-proċeduri stabbiliti fl-Artikolu 5.
            
            
               8.   Il-mekkaniżmi tat-tindif tad-data u ta’ detezzjoni tal-problemi għandhom jivverifikaw b’mod regolari l-validità u l-konformità tal-kwalità tad-data maħżuna fis-sistemi ta’ informazzjoni tal-UE u fil-komponenti tal-interoperabbiltà msemmija fl-Artikolu 37(1) tar-Regolament (UE) 2019/817, f’konformità mat-Taqsima 4 tal-Anness ta’ dan ir-Regolament.
            
         
         
            Artikolu 4
            Mekkaniżmi awtomatizzati għall-kontroll tal-kwalità tad-data mdaħħla u maħżuna
            
               1.   Sabiex tittejjeb il-kwalità tad-data, għandhom jiġu stabbiliti mekkaniżmi awtomatizzati għall-kontroll tal-kwalità tad-data biex jappoġġaw id-dħul u l-ħżin ta’ data li tikkonforma mar-rekwiżiti tal-kwalità tad-data fis-sistemi ta’ informazzjoni tal-UE u l-komponenti tal-interoperabbiltà msemmija fl-Artikolu 37(1) tar-Regolament (UE) 2019/817. Id-data għandha tiddaħħal u tinħażen f’konformità mar-regoli li jirregolaw il-kwalità tad-data f’dawk is-sistemi ta’ informazzjoni jew komponenti tal-interoperabbiltà tal-UE.
            
            
               2.   Għall-fini tad-dħul tad-data mill-persunal debitament awtorizzat fis-sistemi ta’ informazzjoni u l-komponenti tal-interoperabbiltà tal-UE msemmija fl-Artikolu 37(1) tar-Regolament (UE) 2019/817, il-mekkaniżmi awtomatizzati għall-kontroll tal-kwalità għandhom jivverifikaw l-indikaturi komuni tal-kwalità msemmija fit-Taqsima 2 tal-Anness ta’ dan ir-Regolament.
            
            
               3.   Il-mekkaniżmi għall-kontroll tal-kwalità tad-data għandhom jippermettu l-applikazzjoni ta’ regoli tal-imblukkar u regoli mhux vinkolanti skont l-Artikolu 3(4) li jirregolaw il-kwalità tad-data fis-Sistemi ta’ Informazzjoni tal-UE u l-komponenti tal-interoperabbiltà msemmija fl-Artikolu 37(1) tar-Regolament (UE) 2019/817.
            
         
         
            Artikolu 5
            Proċeduri li jirregolaw l-indikaturi, l-istandards u l-mekkaniżmi ta’ kontroll tal-kwalità tad-data
            
               1.   l-eu-LISA għandha tkun responsabbli biex tiżgura li r-regoli dwar il-kwalità tad-data jkunu xierqa biex jintlaħqu l-objettivi tas-sistemi ta’ informazzjoni u l-komponenti tal-interoperabbiltà tal-UE msemmija fl-Artikolu 37(1) tar-Regolament (UE) 2019/817.
            
            
               2.   L-eu-LISA għandha tkun responsabbli wkoll għall-implimentazzjoni tal-istandards minimi tal-kwalità għall-ħżin ta’ data bijometrika fis-sistemi ta’ informazzjoni tal-UE u l-komponenti tal-interoperabbiltà msemmija fl-Artikolu 37(1) tar-Regolament (UE) 2019/817.
            
            
               3.   Għall-finijiet tal-paragrafi 1 u 2 ta’ dan l-Artikolu, l-eu-LISA għandha tqis il-ħtiġijiet speċifiċi ta’ kull sistema ta’ informazzjoni u komponent tal-interoperabbiltà tal-UE msemmija fl-Artikolu 37(1) tar-Regolament (UE) 2019/817 u għandha tkun assistita u mogħtija pariri minn esperti mill-Kummissjoni, mill-Istati Membri u mill-aġenziji tal-Unjoni li jużaw dawk is-sistemi ta’ informazzjoni u l-komponenti tal-interoperabbiltà tal-UE.
            
            
               4.   Għandhom japplikaw il-proċeduri ta’ kontroll tal-kwalità tad-data li ġejjin:
               
                           (a)
                        
                        
                           l-eu-LISA għandha timplimenta l-istandards tal-kwalità tad-data għal kull indikatur tal-kwalità tad-data f’konformità mat-Taqsima 2 tal-Anness ta’ dan ir-Regolament;
                        
                     
                           (b)
                        
                        
                           il-valuri għandhom jiġu assenjati għall-istandards b’mod separat għal kull wieħed mill-indikaturi tal-kwalità tad-data msemmija fl-Artikolu 3(6). Għal kull indikatur, l-istandards jistgħu jassenjaw valuri differenti skont il-kategorija tad-data;
                        
                     
                           (c)
                        
                        
                           meta jkun meħtieġ u wara l-ħruġ tar-rapporti regolari dwar il-kwalità tad-data f’konformità mal-Artikolu 6, l-eu-LISA għandha tivvaluta l-adegwatezza tal-valuri u l-istandards u temendahom sal-punt li fih ma jibqgħux xierqa;
                        
                     
                           (d)
                        
                        
                           meta jkun meħtieġ u wara l-ħruġ tar-rapporti regolari dwar il-kwalità tad-data f’konformità mal-Artikolu 6, l-eu-LISA għandha tivvaluta l-adegwatezza tal-mekkaniżmi ta’ kontroll tal-kwalità tad-data li jippermettu l-applikazzjoni ta’ regoli ta’ imblukkar u regoli mhux vinkolanti u temendahom fejn rilevanti;
                        
                     
                           (e)
                        
                        
                           bil-ħsieb li jiġu emendati l-istandards tal-kwalità tad-data u l-valuri tagħhom, u li tittieħed kwalunkwe deċiżjoni dwar il-mekkaniżmi ta’ kontroll tal-kwalità tad-data skont il-punti (c) u (d) ta’ dan il-paragrafu, l-eu-LISA għandha tikkonsulta lill-Gruppi Konsultattivi għal kull waħda mis-sistemi ta’ informazzjoni u l-komponenti tal-interoperabbiltà tal-UE msemmija fl-Artikolu 37(1) tar-Regolament (UE) 2019/817.
                        
                     
            
               5.   l-eu-LISA għandha tibbaża ruħha fuq il-valutazzjoni tal-funzjonament tal-mekkaniżmi ta’ kontroll tal-kwalità tad-data bil-ħsieb li jiġu emendati l-valuri tal-istandards tal-kwalità tad-data u li tittieħed kull deċiżjoni dwar il-mekkaniżmi ta’ kontroll tal-kwalità tad-data.
            
         
         
            Artikolu 6
            Rapporti dwar mekkaniżmi u proċeduri awtomatizzati għall-kontroll tal-kwalità tad-data u indikaturi komuni tal-kwalità tad-data skont l-Artikolu 37(3) tar-Regolament (UE) 2019/817
            
               1.   Ir-rapporti msemmija fl-Artikolu 37(3) tar-Regolament (UE) 2019/817 għandhom jiġu prodotti mir-repożitorju ċentrali għar-rapportar u għall-istatistika skont l-Artikolu 39(1) tar-Regolament (UE) 2019/817 u r-regoli stabbiliti fir-Regolament Delegat 2021/2223.
            
            
               2.   Ir-rapporti ma għandhomx jinkludu data personali u għandhom jinkludu mill-inqas il-metrika ta’ informazzjoni li ġejja dwar il-kwalità tad-data, estratta permezz ta’ għodda jew sett ta’ għodod żviluppati għal dawn l-iskopijiet:
               
                           (a)
                        
                        
                           għal data alfanumerika u bijometrika vvalutata skont ir-regoli tal-imblukkar u r-regoli mhux vinkolanti, il-konformità mal-indikaturi tal-kwalità tad-data:
                           
                                       (1)
                                    
                                    
                                       kompletezza (%);
                                    
                                 
                                       (2)
                                    
                                    
                                       preċiżjoni (%):
                                    
                                 
                                       (3)
                                    
                                    
                                       uniċità (%);
                                    
                                 
                                       (4)
                                    
                                    
                                       puntwalità (%);
                                    
                                 
                                       (5)
                                    
                                    
                                       konsistenza tad-data (%);
                                    
                                 
                     
                           (b)
                        
                        
                           kompletezza tal-fajls tal-applikazzjoni (%);
                        
                     
                           (c)
                        
                        
                           il-konformità tad-data mal-klassifikazzjoni ta’ “kwalità tajba” (%);
                        
                     
                           (d)
                        
                        
                           il-konformità tad-data mal-klassifikazzjoni ta’ “kwalità baxxa” (%);
                        
                     
                           (e)
                        
                        
                           ir-riżultati tal-mekkaniżmu tat-tindif tad-data;
                        
                     
                           (f)
                        
                        
                           ir-riżultati tal-mekkaniżmu ta’ detezzjoni tal-problemi;
                        
                     
                           (g)
                        
                        
                           oqsma ta’ data li jikkawżaw problemi frekwenti ta’ kwalità;
                        
                     
                           (h)
                        
                        
                           lista tal-ogħla 10 ħarġiet għal kull waħda mill-kategoriji msemmija fil-punti minn (a) sa (g);
                        
                     
                           (i)
                        
                        
                           l-Istati Membri kkonċernati mill-ogħla 10 kwistjonijiet ta’ kwalità.
                        
                     
            
               3.   L-eu-LISA għandha tiżviluppa kapaċità ta’ monitoraġġ ċentrali għall-kwalità tad-data u għall-produzzjoni tar-rapporti msemmija f’dan l-Artikolu fuq bażi ta’ kull ġimgħa.
            
         
         
            Artikolu 7
            Dħul fis-seħħ
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri skont it-Trattati.
            Magħmul fi Brussell, il-16 ta’ Novembru 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 135, 22.5.2019, p. 27.
         
            (2)  Ir-Regolament (UE) 2019/818 tal-Parlament Ewropew u tal-Kunsill tal-20 ta’ Mejju 2019 dwar l-istabbiliment ta’ qafas għall-interoperabbiltà bejn sistemi ta’ informazzjoni tal-UE fil-qasam tal-kooperazzjoni tal-pulizija u ġudizzjarja, l-ażil u l-migrazzjoni u li jemenda r-Regolamenti (UE) 2018/1726, (UE) 2018/1862 u (UE) 2019/816 (ĠU L 135, 22.5.2019, p. 85).
         
            (3)  Ir-Regolament Delegat tal-Kummissjoni 2021/2223 tat-30 ta’ Settembru 2021 li jissupplimenta r-Regolament (UE) 2019/817 tal-Parlament Ewropew u tal-Kunsill b’regoli dettaljati dwar l-operat tar-repożitorju ċentrali għar-rapportar u għall-istatistika (Ara paġna 7 ta’ dan il-Ġurnal Uffiċjali).
         
            (4)  Dan ir-Regolament ma jaqax fil-kamp ta’ applikazzjoni tal-miżuri previsti fid-Deċiżjoni tal-Kunsill 2002/192/KE tat-28 ta’ Frar 2002 rigward it-talba tal-Irlanda biex tieħu sehem f’xi dispożizzjonijiet tal-acquis ta’ Schengen (ĠU L 64, 7.3.2002, p. 20).
         
            (5)  ĠU L 176, 10.7.1999, p. 36.
         
            (6)  Id-Deċiżjoni tal-Kunsill 1999/437/KE tas-17 ta’ Mejju 1999 dwar ċerti arranġamenti għall-applikazzjoni tal-Ftehim konkluż mill-Kunsill tal-Unjoni Ewropea u r-Repubblika tal-Iżlanda u r-Renju tan-Norveġja dwar l-assoċjazzjoni ta’ dawn iż-żewġ Stati mal-implimentazzjoni, l-applikazzjoni u l-iżvilupp tal-acquis ta’ Schengen (ĠU L 176, 10.7.1999, p. 31).
         
            (7)  ĠU L 53, 27.2.2008, p. 52.
         
            (8)  Id-Deċiżjoni tal-Kunsill 2008/146/KE tat-28 ta’ Jannar 2008 dwar il-konklużjoni, f’isem il-Komunità Ewropea, tal-Ftehim bejn l-Unjoni Ewropea, il-Komunità Ewropea u l-Konfederazzjoni Żvizzera dwar l-assoċjazzjoni tal-Konfederazzjoni Żvizzera mal-implimentazzjoni, l-applikazzjoni u l-iżvilupp tal-acquis ta’ Schengen (ĠU L 53, 27.2.2008, p. 1).
         
            (9)  ĠU L 160, 18.6.2011, p. 21.
         
            (10)  Id-Deċiżjoni tal-Kunsill 2011/350/UE tas-7 ta’ Marzu 2011 dwar il-konklużjoni, f’isem l-Unjoni Ewropea, tal-Protokoll bejn l-Unjoni Ewropea, il-Komunità Ewropea, il-Konfederazzjoni Żvizzera u l-Prinċipat tal-Liechtenstein dwar l-adeżjoni tal-Prinċipat tal-Liechtenstein mal-Ftehim bejn l-Unjoni Ewropea, il-Komunità Ewropea u l-Konfederazzjoni Żvizzera dwar l-assoċjazzjoni tal-Konfederazzjoni Żvizzera mal-implimentazzjoni, l-applikazzjoni u l-iżvilupp tal-acquis ta’ Schengen, relatat mal-abolizzjoni tal-verifiki mal-fruntieri interni u l-moviment tal-persuni (ĠU L 160, 18.6.2011, p. 19).
         
            (11)  Ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L 295, 21.11.2018, p. 39).
      
      
         
            ANNESS
            TAQSIMA 1
            
               Mekkaniżmu awtomatizzat għall-kontroll tal-kwalità tad-data biex tiddaħħal id-data
            
            Id-data mdaħħla fis-sistemi ta’ informazzjoni tal-UE u l-komponenti tal-interoperabilità se tkun soġġetta għal mekkaniżmi awtomatizzati għall-kontroll tal-kwalità tad-data bbażati fuq regoli tal-imblukkar u regoli mhux vinkolanti kif definit fl-Artikolu 2. Dawn huma r-regoli stabbiliti fis-sistemi ta’ informazzjoni tal-UE u l-komponenti tal-interoperabilità li jiddeterminaw jekk id-dħul u l-ħżin tad-data tal-input għandhomx ikunu permessi jew rifjutati. Ir-regoli tal-imblukkar u dawk mhux vinkolanti huma stabbiliti fuq il-bażi tal-parametri li ġejjin: it-tul, il-format, it-tip, il-konformità mal-istandards tal-kwalità, semantiċi, ripetizzjoni u sintassi.
            TAQSIMA 2
            
               Kunsiderazzjonijiet ġenerali dwar l-indikaturi komuni tal-kwalità tad-data u l-istandards minimi tal-kwalità għad-data li għandha tiddaħħal
            
            Id-data tal-input soġġetta għall-proċess ta’ verifika tal-kwalità għandha tiġi vvalutata skont ir-regoli tal-kwalità tad-data definiti f’kull sistema ta’ informazzjoni tal-UE u komponent tal-interoperabilità, kif stabbilit fit-Taqsima 1. Jekk ir-regoli li japplikaw għad-data tal-input ma jipprevjenux id-dħul u l-ħżin, il-mekkaniżmi għall-kontroll tal-kwalità tad-data għandhom ikejlu l-kwalità tad-data tal-input billi jużaw l-indikaturi tal-kwalità tad-data li japplikaw għalihom.
            Il-mekkaniżmi għall-kontroll tal-kwalità tad-data għandhom ikejlu l-kwalità tad-data tal-input skont kull indikatur rilevanti. Il-mekkaniżmi għall-kontroll tal-kwalità tad-data għandhom iqisu koeffiċjent tal-użin biex jikkalkulaw il-piż relattiv ta’ kull indikatur fuq il-kwalità ġenerali tad-data tal-input.
            Għal dan il-għan, il-mekkaniżmi għall-kontroll tal-kwalità tad-data għandhom jiġu adattati biex japplikaw għal ġabra unika ta’ data f’rekord, jew għal bażi tad-data.
            Wara li jiġi applikat il-koeffiċjent tal-użin għad-data tal-input, il-mekkaniżmi għall-kontroll tal-kwalità tad-data għandhom jipproduċu profil tad-data tal-input li jkun fih ir-riżultati tal-applikazzjoni tal-istandards tal-indikatur, pereżempju valuri numeriċi li jevalwaw il-kwalità tad-data tal-input taħt kull indikatur.
            It-tabella 1 telenka s-sett minimu ta’ indikaturi tal-kwalità tad-data, pereżempju indikaturi li għandhom japplikaw dejjem għad-data tal-input, f’konformità mar-regoli applikati minn kull sistema ta’ informazzjoni u komponent tal-interoperabbiltà tal-UE. Dawn l-indikaturi huma dawn li ġejjin: kompletezza, akkuratezza, konsistenza, tempestività, uniċità.
            
               Tabella 1
            
            
               Lista ta’ indikaturi minimi tal-kwalità tad-data
            
            
                        
                           L-indikatur
                        
                     
                     
                        
                           Deskrizzjoni
                        
                     
                     
                        
                           Kamp ta’ applikazzjoni prinċipali
                        
                     
                     
                        
                           Unità ta’ kejl
                        
                     
                  
                        Kompletezza
                     
                     
                        Tfisser il-grad sa fejn id-data tal-input għandha valuri għall-attributi kollha mistennija u r-rekwiżiti relatati f’kuntest speċifiku tal-użu. Tkejjel jekk id-data obbligatorja kollha tkunx ipprovduta u jekk l-elenkar tal-bażi tad-data (jew settorjali) jissodisfax id-domandi stabbiliti.
                     
                     
                        Oqsma ta’ data obbligatorji (alfanumeriċi u bijometriċi)
                     
                     
                        Ir-rata ta’ kompletezza tad-data: proporzjon tan-numru ta’ ċelloli tad-data pprovduti għan-numru ta’ ċelloli tad-data meħtieġa
                     
                  
                        Akkuratezza
                     
                     
                        Tfisser il-grad sa fejn id-data tal-input tirrappreżenta l-qrubija tal-istimi għall-valuri reali mhux magħrufa. Tista’ tkun waħda jew it-tnejn li huma fost data dwar entità waħda u data simili għal entitajiet komparabbli
                     
                     
                        
                           Data alfanumerika u bijometrika
                     
                     
                        Ir-rati ta’ żball fit-teħid tal-kampjun, ir-rata unitarja tan-nuqqas ta’ tweġib, rata tan-nuqqas ta’ tweġib parzjali, rata tal-qbid ta’ żbalji ta’ data, eċċ.
                     
                  
                        Konsistenza
                     
                     
                        Tfisser il-grad sa fejn id-data tal-input għandha attributi li jkunu ħielsa minn kontradizzjoni u jkunu koerenti ma’ data oħra f’kuntest speċifiku ta’ użu. Tkejjel il-grad sa fejn sett ta’ data jissodisfa regoli tan-negozju definiti li japplikaw għal din id-data bejniethom, tfisser in-nuqqas ta’ kunflitt fil-kontenut tad-data. Tista’ tkun waħda jew it-tnejn li huma fost data dwar entità waħda u data simili għal entitajiet komparabbli.
                     
                     
                        
                           Data alfanumerika
                     
                     
                        Perċentwali
                     
                  
                        Tempestività
                     
                     
                        Tfisser il-grad sa fejn id-data tal-input tiġi pprovduta f’data jew f’ħin predefiniti li jikkundizzjonaw il-validità tad-data jew il-kuntest tal-użu tagħha. Tkejjel kemm tkun aġġornata d-data, u jekk id-data meħtieġa tistax tiġi pprovduta saż-żmien meħtieġ.
                     
                     
                        
                           Data alfanumerika u bijometrika
                     
                     
                        Intervall ta’ ħin - finali: għadd ta’ jiem mill-aħħar jum tar-referenza sal-jum li fih tiġi pprovduta d-data tal-input
                     
                  
                        L-uniċità
                     
                     
                        Tfisser il-grad sa fejn id-data tal-input ma tiġix duplikata fl-istess sistema ta’ informazzjoni jew komponent tal-interoperabilità tal-UE.
                     
                     
                        Oqsma ta’ data obbligatorji (alfanumeriċi u bijometriċi)
                     
                     
                        Perċentwali ta’ unitajiet tad-data li mhumiex duplikati
                     
                  L-indikatur tal-preċiżjoni għad-data bijometrika jinkludi wkoll ir-riżoluzzjoni. Ir-riżoluzzjoni tkejjel il-grad sa fejn id-data tal-input jkun fiha l-ammont meħtieġ ta’ punti jew pixels skont l-unità tat-tul. Unità li għandha tintwera fuq il-pixel tal-iskrin: unità pi għall-istampar; dot pi għal sistemi ta’ output. Pixel bits wieħed jew aktar (firxa ta’ kuluri pereż.: 16-il kulur 4b, 256 8b, 16b 65k, 24b 16,5 miljun).
            TAQSIMA 3
            
               Klassifikazzjoni tal-Kwalità tad-Data
            
            Wara l-iżvilupp tal-profil tad-data tal-input, imsemmi fit-Taqsima 2, id-data tal-input għandha tiġi assenjata klassifikazzjoni tal-kwalità tad-data. Għandhom japplikaw il-klassifikazzjonijiet tal-kwalità tad-data li ġejjin:
            
                        (a)
                     
                     
                        “kwalità tajba” tfisser il-profil tad-data tal-input juri l-konformità meħtieġa mal-indikatur tal-kwalità tad-data applikabbli;
                     
                  
                        (b)
                     
                     
                        “kwalità baxxa” tfisser il-profil tad-data tal-input ma jurix il-konformità meħtieġa mal-indikaturi tal-kwalità tad-data applikabbli, fil-każ ta’ regola mhux vinkolanti;
                     
                  
                        (c)
                     
                     
                        “rifjutata” tfisser il-profil tad-data tal-input ma jurix il-konformità meħtieġa mal-indikaturi tal-kwalità tad-data applikabbli f’każ ta’ regola tal-imblukkar.
                     
                  Meta d-data tal-input tiġi assenjata bi klassifikazzjoni ta’ “kwalità tajba”, id-data għandha tinħażen fis-sistema jew fil-komponent mingħajr ebda twissija dwar il-kwalità tad-data.
            Meta d-data tal-input tiġi assenjata klassifikazzjoni ta’ “kwalità baxxa”, id-data għandha tinħażen fis-sistema jew il-komponent u bi twissija dwar il-kwalità tad-data. Twissija għandha tindika li d-data tal-input għandha tiġi rettifikata u r-raġuni għaliex id-data tal-input ma turix il-konformità meħtieġa mal-indikaturi tal-kwalità tad-data applikabbli. Meta possibbli, it-twissija għandha tidentifika l-qasam/oqsma tad-data jew il-kontenut (i) tad-data jew it-tnejn affettwati minn kwistjonijiet ta’ kwalità tad-data u tissuġġerixxi l-bidliet meħtieġa biex id-data tal-input tissodisfa l-klassifikazzjoni ta’ “kwalità tajba”.
            TAQSIMA 4
            
               Monitoraġġ tal-kwalità tad-data
            
            Għall-finijiet tal-Artikolu 3(8) għandhom jintużaw żewġ tipi ta’ mekkaniżmi:
            
                        (a)
                     
                     
                        Mekkaniżmi għat-tindif tad-data. Mekkaniżmi bħal dawn għandhom iwettqu kontrolli biex jidentifikaw data li l-perjodu ta’ żamma tagħha jkun inqas miż-żmien definit fil-leġiżlazzjoni li tirregola s-sistema ta’ informazzjoni jew il-komponent tal-interoperabilità rilevanti tal-UE. Il-mekkaniżmi għat-tindif tad-data għandhom jinfurmaw lill-Istat Membru dwar it-tħassir skedat tad-data u jippermettulhom jadottaw, jekk ikun meħtieġ, il-miżuri xierqa.
                     
                  
                        (b)
                     
                     
                        Mekkaniżmi ta’ detezzjoni ta’ kwistjonijiet. Mekkaniżmi bħal dawn għandhom iwettqu kontrolli biex jidentifikaw id-data li ma għadhiex tissodisfa regola jew standard tal-kwalità tad-data wieħed jew aktar relatati mal-indikaturi tal-kwalità tad-data. Verifiki bħal dawn jistgħu jirritornaw twissija jew notifika lill-awtorità responsabbli tal-Istat Membru li tindika r-raġuni għaliex id-data ma għadhiex tissodisfa regola jew standard tal-kwalità tad-data waħda jew aktar. Meta possibbli, it-twissija għandha tissuġġerixxi l-bidliet meħtieġa biex id-data tal-input tissodisfa r-regoli jew l-istandards il-ġodda. L-applikazzjoni ta’ kontrolli bħal dawn fl-ebda każ ma għandha twassal għat-tħassir awtomatizzat ta’ data maħżuna fis-sistemi ta’ informazzjoni tal-UE jew fil-komponenti tal-interoperabilità. Meta tkun qed tiddaħħal data ġdida f’sistema ta’ informazzjoni tal-UE jew f’komponent tal-interoperabilità waqt li jkunu qed jitħaddmu l-mekkaniżmi ta’ detezzjoni tal-ħruġ, il-mekkaniżmi ta’ detezzjoni tal-ħruġ ma għandhomx japplikaw għal din id-data.
                     
                  eu-LISA tista’ tiddeċiedi li mekkaniżmi għad-detezzjoni ta’ kwistjonijiet ad hoc għandhom jitwettqu fis-sistema ta’ informazzjoni tal-UE u fil-komponenti tal-interoperabilità mar-reviżjoni tar-regoli jew tal-istandards tal-kwalità tad-data.
            eu-LISA tista’ tikkonsulta lill-Grupp Konsultattiv għal waħda mis-sistemi ta’ informazzjoni tal-UE jew il-komponenti tal-interoperabilità dwar jekk għandhiex twettaq mekkaniżmi ta’ detezzjoni ta’ ħruġ ad hoc fis-sistema ta’ informazzjoni tal-UE jew il-komponent tal-interoperabilità korrispondenti tagħha sa fejn ikun meħtieġ għall-finijiet ta’ din is-sistema ta’ informazzjoni jew il-komponent tal-interoperabilità tal-UE.